**ΕΙΣΗΓΗΣΗ ΣΤΗΝ ΟΛΟΜΕΛΕΙΑ ΤΗΣ ΔΙΟΙΚΗΣΗΣ**

**ΣΤΙΣ 30 ΜΑΗ 2020**

Συνάδελφοι, πέρασε αρκετό διάστημα από την προηγούμενη συνεδρίαση της διοίκησης λόγω της κατάστασης που δημιουργήθηκε από την εμφάνιση της πανδημίας του κορονοϊού. Βέβαια πραγματοποιήσαμε ενδιάμεσα και μία συνεδρίαση με τη μορφή της τηλεδιάσκεψης στις 24 Απρίλη για να εκτιμήσουμε την κατάσταση και να προετοιμάσουμε την Απεργία της Πρωτομαγιάς.

Παρ΄ όλες τις δυσκολίες που υπήρχαν λόγω της καραντίνας δε σταματήσαμε την παρέμβασή μας μέσα στον κλάδο. Τα διοικητικά συμβούλια των σωματείων λειτούργησαν ικανοποιητικά και δεν είναι υπερβολή να πούμε ότι, σε αρκετές περιπτώσεις, επιτεύχθηκε καλύτερη επικοινωνία με τους οικοδόμους, τους ξυλουργούς, τους δασεργάτες, που απευθύνονταν στα σωματεία, αλλά και από την πλευρά των σωματείων έγιναν προσπάθειες να απευθυνθούν στον κλάδο με παρεμβάσεις στους χώρους δουλειάς και με άλλους τρόπους.

Σε αυτό το δίμηνο των περιοριστικών μέτρων για τη διασπορά του κορονοϊού προσαρμόσαμε, κατά κάποιο τρόπο, τη δράση μας ώστε να εξασφαλίζεται στον καλύτερο βαθμό τόσο η συλλογικότητα στο σχεδιασμό των παρεμβάσεων, όσο και η γρήγορη ανάληψη πρωτοβουλιών που έρχονταν να απαντήσουν στα προβλήματα που γεννούσε η κατάσταση σε ολόκληρο τον κλάδο. Προβλήματα, που αφορούσαν τα μέτρα προστασίας της υγείας, το εισόδημα, την αποκάλυψη –με παραδείγματα και συμμετοχή στις γενικότερες κινητοποιήσεις που οργάνωσαν τα ταξικά συνδικάτα μέσα στο κίνημα– της πραγματικής κατάστασης και των αιτιών που αφήνουν ανοχύρωτη τη ζωή της εργατικής τάξης για να ικανοποιηθούν σε κάθε φάση τα συμφέροντα του κεφαλαίου.

Συνάδελφοι, είμαστε ήδη σε μια νέα καπιταλιστική οικονομική κρίση που εδώ και πολύ καιρό είχαμε εκτιμήσει ότι θα εκδηλωθεί, με βάση συγκεκριμένα στοιχεία και οικονομικούς δείκτες.

Η πανδημία του κορονοϊού λειτούργησε ως καταλύτης, ως επιταχυντής, της εκδήλωσης της καπιταλιστικής κρίσης και αξιοποιείται για να συγκαλυφθεί η πραγματική αιτία της ώστε να χειραγωγεί τους εργαζόμενους, τις απαιτήσεις και διεκδικήσεις τους, στα μέτρα και τα «θέλω» του κεφαλαίου και της αστικής διαχείρισης.

Ήδη, ο κορονοϊός αξιοποιήθηκε και αξιοποιείται για να υλοποιηθούν αντεργατικά μέτρα που χτυπούν το εισόδημα, τις εργασιακές σχέσεις, την ασφάλιση. Στους αμέσως επόμενους σχεδιασμούς τους είναι ο περιορισμός των συγκεντρώσεων, οι πλειστηριασμοί κ.ά.

Άμεσα, οι συνέπειες της καπιταλιστικής κρίσης θα φανερώνονται με γοργό ρυθμό στις ζωές των εργατών, των αυτοαπασχολούμενων. Θα πολλαπλασιαστούν τα μέτρα που θα ψαλιδίζουν δικαιώματα για να υποστηρίξουν ένα νέο πιο αντεργατικό πεδίο που θα προωθούν τα συμφέροντά τους οι εργοδότες σε όλους τους κλάδους και στον κλάδο των Κατασκευών.

Είναι βέβαιο, ότι θα αυξηθεί η εκμετάλλευση, η εντατικοποίηση της δουλειάς, ότι θα αξιοποιηθούν τα αντεργατικά μέτρα της κυβέρνησης και στον κλάδο των Κατασκευών για χτύπημα του μεροκάματου, της ασφάλισης, θα δυναμώσουν οι εκβιασμοί της εργοδοσίας.

Συνεπώς, από τη μεριά μας χρειάζεται καλό τιμόνι στην οργάνωση του αγώνα. **Τα αιτήματα και οι στόχοι πάλης πρέπει να ωριμάζουν την αντικαπιταλιστική, αντιμονοπωλιακή συνείδηση μέσα στον κλάδο των Κατασκευών, να ενισχύεται η προοπτική του άλλου δρόμου ανάπτυξης που υπηρετεί τα συμφέροντα του εργάτη, του αυτοαπασχολούμενου.**

**Απολογισμός της περιόδου της πανδημίας του κορονοϊού**

* Είχαμε καθορίσει ως **κριτήριο** ότι δε φθάνει μόνο η παράθεση αιτημάτων και στόχων πάλης για την ωρίμανση της συνείδησης των εργαζομένων. Ότι **τα αιτήματα πρέπει να προωθούν την αντικαπιταλιστική, αντιμονοπωλιακή γραμμή συσπείρωσης, να αποκαλύπτουν ως αιτία των προβλημάτων των εργαζομένων την αντίφαση κεφαλαίου – εργασίας.**

Η επιλογή των ζητημάτων της Υγείας, της κατάστασης των νοσοκομείων, των μέτρων υγείας στους χώρους δουλείας, της επίταξης της ιδιωτικής υγείας, ήταν αιτήματα και στόχοι πάλης που κυριάρχησαν αυτό το διάστημα. Βοήθησαν να ανοίξει περισσότερο και σε βάθος η συζήτηση για τις αιτίες των προβλημάτων, για το τι είναι εμπόδιο για την προστασία της ζωής των εργαζομένων.

Οι κινητοποιήσεις στα νοσοκομεία, στα σούπερ μάρκετ, οι παρεμβάσεις στους χώρους δουλειάς με στάσεις εργασίας, ενόχλησαν τις δυνάμεις των αστών και ταυτόχρονα προκάλεσαν το ενδιαφέρον και την αποδοχή μεγάλου μέρους των εργαζομένων.

Γι αυτό το λόγο, έπεσε γραμμή αποκλεισμού των δυνάμεών μας από τα ΜΜΕ. Αυτό το αντιμετωπίσαμε με διάφορους τρόπους *(διαδίκτυο, πύκνωση ανακοινώσεων σωματείων, έκδοση εφημερίδων, όπως στα Γιάννενα),* με αποκορύφωμα την Πρωτομαγιά, που θέλοντας και μη, κυριαρχήσαμε στα ΜΜΕ όχι μόνο στην Ελλάδα, αλλά σε ολόκληρο τον κόσμο.

Αυτό δείχνει τις μεγάλες δυνατότητες που έχουμε, την εύστοχη και γρήγορη προσαρμογή στις νέες συνθήκες. Δείχνει ότι είμαστε μια συγκροτημένη δύναμη που μπορεί να επιδράσει, να αντιμετωπίσει δυσκολίες, χωρίς αυτό να σημαίνει ότι δεν πρέπει να βελτιωνόμαστε συνεχώς ή ότι έχουμε αντιστοιχίσει τη δράση μας με τις απαιτήσεις και δυνατότητες που υπάρχουν.

* **Βάρος στην ανάδειξη στελεχών ως λαϊκούς ηγέτες**. Την περίοδο της καραντίνας αρκετοί συνάδελφοι, φανέρωσαν πολύ θετικά στοιχεία με βάση τα κριτήρια που έχουμε θέσει. Πέρα από αδυναμίες έγιναν βήματα στην αποφασιστική συμβολή για την ενημέρωση και διαφώτιση του κλάδου. Εξασφαλίστηκε η λειτουργία και η παρέμβαση των σωματείων. Έγιναν βήματα στην ανάληψη πρωτοβουλιών και την υλοποίηση παρεμβάσεων ξεπερνώντας τυπικότητες και ρουτίνα.

Τα στελέχη μας έδειξαν επιμονή και ικανότητα να αναδεικνύουν και να αποκαλύπτουν την πραγματική εικόνα των προβλημάτων του κλάδου. Εξασφαλίστηκε σε μεγάλο βαθμό μέσα στον κλάδο η ενημέρωση για τις κινήσεις της Ομοσπονδίας και των συνδικάτων. Οι συνάδελφοι πρόεδροι και άλλα μέλη διοικητικών συμβουλίων, στις περισσότερες περιπτώσεις, απέδειξαν ότι έχουν σημαντική επαφή με εργαζόμενους του κλάδου, ότι «μετράει» η άποψή τους. Δεν πρέπει να προσπεράσουμε ότι τα τηλέφωνα των σωματείων αυτή την περίοδο «έσπασαν» στην κυριολεξία, το ίδιο και τα τηλέφωνα των συναδέλφων. Ούτε να μας διαφεύγει ότι απευθύνονταν σε μας εργαζόμενοι άλλων κλάδων ή πρόεδροι πρωτοβάθμιων σωματείων που δεν ανήκουν στο ΠΑΜΕ.

Όλη αυτή η πείρα, η σφυρηλάτηση των στελεχών μέσα σε σύνθετες συνθήκες, είναι μαγιά για το επόμενο διάστημα.

* Είχαμε επισημάνει ότι πρέπει **να ξεπεραστεί το πρόβλημα της λειψής ενημέρωσης των Διοικητικών συμβουλίων των σωματείων.** Και σε αυτό το ζήτημα έγιναν βήματα.

Πολύ σημαντικό, είναι το γεγονός ότι σχεδόν καθημερινά υπήρχε επαφή με τα μέλη της κεντρικής Διοίκησης. Αυτό βοήθησε πάρα πολύ στην αναπροσαρμογή του περιεχομένου της παρέμβασης, στην καλύτερη εικόνα του τι συμβαίνει στον κλάδο, στην ενοποίηση της παρέμβασης πανελλαδικά, εξασφάλιζε ανά πάσα στιγμή ενημέρωση για την πορεία των παρεμβάσεων που κάναμε σε κεντρικό επίπεδο, αλλά και πληροφόρηση από τις περιφερειακές παρεμβάσεις που είχαμε σε περιφέρειες, δήμους, επιθεωρήσεις εργασίας. Έτσι, κάθε φορά, ήμασταν προετοιμασμένοι και είχαμε επεξεργαστεί από τα πριν πως θα αντιμετωπίσουμε την ταχτική της κυβέρνησης και της εργοδοσίας *(επίδομα 800 ευρώ που αρχικά δίνονταν σε πολύ μικρό ποσοστό του κλάδου).*

Η καλή επικοινωνία και πληροφόρηση μας βοηθάει να αξιολογούμε πως διαμορφώνονται οι διαθέσεις των εργαζομένων, που έχουμε κενά στο πλαίσιο αιτημάτων, που πρέπει να δυναμώσουμε την παρέμβαση για να απαντήσουμε στη γραμμή της εργοδοσίας, των κυβερνήσεων και των άλλων αστικών δυνάμεων.

* **Αλλαγή συσχετισμών στο συνδικαλιστικό κίνημα.** Τόσο στη μάχη που δώσαμε μπροστά στα συνέδρια της ΓΣΕΕ, Ομοσπονδιών και Εργατικών Κέντρων, όσο και τώρα, σε συνθήκες καπιταλιστικής κρίσης, το ζήτημα της αλλαγής των συσχετισμών στο συνδικαλιστικό κίνημα είναι από τα πιο βασικά κριτήρια που μπορούμε να μετρήσουμε το αποτέλεσμα της παρέμβασής μας.

**Τι ξεχωρίζουμε ως πείρα στον κλάδο:**

1. Η κόντρα με τη ΓΣΕΕ, που έλαβε χώρα το προηγούμενο διάστημα και στο συνέδριο της «αστυνομοκρατίας» και των μπράβων που έγινε το Φλεβάρη, μας βοήθησε να προσεγγίσουμε πρωτοβάθμια σωματεία που δεν είναι στη δύναμη του ΠΑΜΕ, να οργανώσουμε καλύτερα τη συμμετοχή στις αρχαιρεσίες εκεί που είμαστε μειοψηφία εξαντλώντας όσες δυνατότητες υπάρχουν.
2. Η περίοδος της πανδημίας «ξεβράκωσε» ακόμα πιο πολύ την πλειοψηφία της ΓΣΕΕ που ευθυγραμμίστηκε με τη γραμμή του κεφαλαίου και την κυβερνητική πολιτική. Η υπεροχή της Ομοσπονδίας μας και των ταξικών συνδικάτων που συσπειρώνονται στο ΠΑΜΕ στη διαμόρφωση των αιτημάτων, λόγω των συνεπειών της πανδημίας, τα συνθήματα: **«Τα καλυμμένα στόματα έχουν φωνή», «Μένουμε δυνατοί, δε μένουμε σιωπηλοί», «Ορατός εχθρός είναι ο καπιταλισμός»** και οι παρεμβάσεις μας αφήνουν αποτύπωμα στους εργαζόμενους. Αντικειμενικά, τους οδηγεί να κάνουν συγκρίσεις και να διαπιστώνουν ποια δύναμη προωθεί τα εργατικά συμφέροντα.
3. Συνέπεια των παραπάνω είναι η καλύτερη επαφή με σωματεία του κλάδου που είμαστε μειοψηφία *(Κατερίνη, Βόλος, Λειβαδιά).* Αν δουλέψουμε με επιμονή αυτή η καλύτερη επαφή θα αναβαθμιστεί και θα φανερωθεί και σε άλλα επίπεδα το επόμενο διάστημα.
4. Μεγαλύτερο και πιο πρόσφορο πεδίο έχουμε μέσα στους εργαζόμενους του κλάδου. Χρειάζεται να συστηματοποιήσουμε και να επιμείνουμε στην εγγραφή νέων μελών στα συνδικάτα, στο στήσιμο επιτροπών αγώνα σε γειτονιές και χώρους δουλειάς.
5. Δυνάμωμα της αντιπαράθεσης με τη γραμμή του κεφαλαίου. Η επιχειρηματολογία μας εμπλουτίστηκε, δέθηκε καλύτερα με παραδείγματα που δείχνουν τις προϋποθέσεις που απαιτούνται για να ζήσει καλύτερα ο εργάτης, που φωτίζουν τις αιτίες των προβλημάτων.

**Ορισμένα παραδείγματα:**

* Τα μεγάλα εργοτάξια, εν μέσω πανδημίας, δούλευαν στο «φουλ» με ανύπαρκτα μέτρα προστασίας που όταν λαμβάνονταν γίνονταν κάτω από τη δική μας παρέμβαση. Οι υγειονομικοί όροι και κανόνες για την αντιμετώπιση του κορονοϊού πήγαιναν περίπατο, ήταν «γράμμα» χωρίς παραλήπτη. Τα εργοτάξια δεν έκλεισαν όχι γιατί εξασφαλίζονταν όλα τα μέτρα που υποδείκνυαν οι επιστήμονες της υγείας, αλλά γιατί παίζονταν παιχνίδι ανάμεσα σε κυβέρνηση, εταιρίες και τράπεζες ποιος θα πληρώσει τις ρήτρες διακοπής και καθυστέρησης για να μπορούν στη συνέχεια, είτε έτσι, είτε αλλιώς και ανάλογα τις εξελίξεις, οι μεγαλοεργοδότες να προβάλλουν νέες αξιώσεις για ενδεχόμενες συνέπειες λόγω πανδημίας ή να παρουσιαστούν ως ο ισχυρός παίχτης για την επανεκκίνηση της οικονομίας με εκτέλεση έργων με νέα «γκαστρωμένα» συμβόλαια *(βλέπε ΤΕΡΝΑ νέα συμβόλαια εκτέλεσης έργων, πληροφορίες για συνάντηση μεγαλοκατασκευαστών με πρωθυπουργό για οριοθέτηση της «επόμενης μέρας» στις Κατασκευές).*
* Στις Μεταφορές οι καπιταλιστές ζητάνε κρατικές ενισχύσεις (AEGEAN) για να μην πτωχεύσουν, δηλ. στα κέρδη μόνοι τους και στις ζημιές να πληρώνει το κράτος, δηλ. οι εργαζόμενοι. Επομένως, *«τι χρειάζονται τα αφεντικά;», «Ποιος κλείνει τα εργοστάσια;».* Να, γιατί έχει ουσία και ρεαλισμό το σύνθημά μας: **«Χωρίς εσένα γρανάζι δε γυρνά, εργάτη μπορείς χωρίς αφεντικά».** Υπάρχουν πολλά ανάλογα παραδείγματα που πρέπει να αξιοποιήσουμε.

**Σχεδιασμός για το επόμενο διάστημα**

* Στις 11 Ιούνη θα πραγματοποιηθούν συλλαλητήρια του ΠΑΜΕ στην Αθήνα και σε όλη τη χώρα. Είναι η πρώτη μαζική πρωτοβουλία και πρέπει να είναι πετυχημένη. Απαιτεί προετοιμασία από τους κλάδους και τα συνδικάτα με την άμεση και ζωντανή επαφή με τους εργαζόμενους.

Το βασικό σύνθημα που θα οικοδομήσουμε την παρέμβαση και την επιχειρηματολογία μας είναι: **«Δεν θα πληρώσουμε ξανά εμείς την κρίση τους».**

* Πρέπει άμεσα να συνεδριάσουν και τα διοικητικά συμβούλια στο πνεύμα που μπαίνει στη σημερινή εισήγηση και να επεξεργαστούν σχέδιο παρεμβάσεων σε χώρους δουλειάς και γειτονιές.
* Να σχεδιαστούν μικρές συσκέψεις των σωματείων.
* Να εξασφαλιστούν εξορμήσεις σε πλατείες, όπου μαζεύεται κόσμος τα απογεύματα, με υλικό των σωματείων. Θα φροντίσουμε να τροφοδοτήσουμε με ανακοινώσεις της Ομοσπονδίας.
* Να μπουν πλάνα εγγραφών στα σωματεία καθώς και συγκέντρωση οικονομικών για τα σωματεία.
* Να επιδιώξουμε επαφή με σωματεία που είμαστε μειοψηφία ή δεν έχουμε καθόλου παρουσία. Να καλέσουμε σε συμμετοχή στο συλλαλητήριο στις 11 Ιούνη, σε συμπόρευση με την Ομοσπονδία, να ενταθεί η αντιπαράθεση με τη γραμμή της πλειοψηφίας της ΓΣΕΕ.
* Χρειάζεται να επεξεργαστούμε πλαίσιο αιτημάτων, για εισόδημα, προστασία ανέργων, μέτρων υγείας σε χώρους δουλειάς, ασφάλιση. Πάνω σε όσα αιτήματα έχουμε διατυπώσει πρέπει να ξεχωρίσουμε ορισμένα που θα βοηθούν καταρχήν στη συσπείρωση και τη διεκδίκηση σε χώρους δουλειάς και γενικότερα ζητήματα στον κλάδο.
* Δυναμώνουμε την παρέμβαση στους χώρους δουλειάς για όλα τα προβλήματα. Όπου χρειάζεται και εκτιμάμε, να οργανώνουμε αγωνιστικές παρεμβάσεις για να ασκούμε πίεση στην εργοδοσία για λύσεις ανά χώρο δουλειάς.
* Στις 27 Ιούνη να πραγματοποιήσουμε το Γενικό Συμβούλιο της Ομοσπονδίας.
* Προσοχή χρειάζεται με τις αρχαιρεσίες που έχουμε μπροστά μας.
* Οργάνωση αλληλεγγύης. Τα παραδείγματα Αθήνας, Ηράκλειου, να πολλαπλασιαστούν.

Συνάδελφοι, σε κάθε περίπτωση πρέπει να έχουμε κατά νου ότι τα πράγματα δεν είναι στατικά, ούτε θα μείνουν ακίνητα.

Μπορεί η κυβέρνηση να επενδύει, όλο αυτό το διάστημα, στην προβολή ότι πήρε μέτρα έγκαιρα για τη διασπορά της πανδημίας και κάτω από την ομπρέλα να έκρυψε τον χαρακτήρα ένα σωρό αντεργατικών παρεμβάσεων. Μπορεί σε αυτή τη φάση στον κόσμο να επιδρά η γραμμή της κυβέρνησης και του κεφαλαίου περί «δύσκολων καταστάσεων» λόγω πανδημίας, περί «ατομικής ευθύνης», μπορεί τα 800αρια να μπλοκάρουν διαθέσεις, όμως τα προβλήματα θα οξυνθούν και τα 800άρια θα τελειώσουν. Λεφτά και πακέτα θα δίνονται στο κεφάλαιο. Θα δημιουργούνται μηχανισμοί μείωσης των μισθών και μεροκάματων. Η αγανάκτηση θα φουντώσει.

Ευθύνη δική μας και στόχος μας είναι αυτή η αγανάκτηση να προσανατολιστεί σε ταξική κατεύθυνση, να ανέβει το επίπεδο της αντικαπιταλιστικής, αντιμονοπωλιακής συνείδησης, να ενισχυθεί η ριζοσπαστικοποίηση στην γραμμή που προτείνουμε και έρχεται σε σύγκρουση με την βαρβαρότητα και την εξουσία του κεφαλαίου.

Η παρέμβαση μας είναι κρίσιμης σημασίας για το αν τα πράγματα θα οδηγηθούν προς τα μπρός ή θα υπάρχει πισωγύρισμα σε αντιδραστική κατεύθυνση. Εμείς πρέπει να κάνουμε ό,τι περνάει από τα χέρι μας. Μέχρι τώρα κάναμε πολλά, τα πήγαμε καλά παρά τις αδυναμίες και τις δυσκολίες. Τώρα πρέπει να κάνουμε περισσότερα και να τα πάμε ακόμη καλύτερα.